**Jozef Grešák** (\* 30. december 1907, Bardejov – † 17. apríl 1987, Bratislava) bol slovenský hudobný skladateľ.

Život
-----

Narodil sa v Bardejove. Učiteľský ústav ukončil v Spišskej Kapitule, kde získal základy hudobného vzdelania v centre intelektuálneho diania slovenského katolicizmu. Jeho učiteľom bol Fraňo Dostalík, jediný slovenský žiak Leoša Janáčka. Už ako desaťročný si vedel poradiť s kráľovským nástrojom akým bol organ. Keďže v čase jeho mladosti nebolo v Bardejove vhodné hudobné učilište, Grešák bol odkázaný na samoštúdium. Jozef Grešák sa po pôsobení v rôznych divadlách v Česku v roku 1949 vrátil na Slovensko. Bol učiteľom hudobnej a výtvarnej výchovy na gymnáziu v Bardejove a korepetítorom Ukrajinského súboru piesní a tancov. Od roku 1957 bol tajomníkom pobočky Zväzu slovenských skladateľov v Košiciach. Skladateľ Jozef Grešák v kontexte slovenskej a európskej hudby je ojedinelým prípadom "proroka", ktorý akoby počúval prírodu a dospel k tomu, čo "objavili" iný. Našiel to, čo v európskej hudbe až do jeho čias žilo, vyvíjalo sa a niekam smerovalo. Dôkazom sú predovšetkým jeho diela, ktoré zaznievajú na koncertných pódiách a často sa o nich viedli a vedú rôznorodé diskusie. Dokázal pevnou vôľou zdolať množstvo prekážok, neprajností a neuznání a aj napriek tomu dokázal opodstatnenosť svojej kompozičnej cesty. Originálnosťou hudobnej reči sa vymyká umeleckým cestám ostatných predstaviteľov súčasnej hudby.

Tvorba
------

Už vo veku šestnásť rokov napísal Grešák Komornú symfóniu a o tri roky dokončil prvú operu *Zlatulienka*, ktorá sa nezachovala. Chcel pokračovať v štúdiu skladby v Prahe, ale u Vítězslava Nováka sa mu to nepodarilo. Ostal samoukom a tvorbe sa venoval vtedy, keď cítil dostatok síl a motiváciu. Bratislavské akademické autority i domáce operné scény odmietli aj Grešákove vrcholné dielo – operu *Neprebudený*, pretože jeho hudobný jazyk bol pre nich nepochopiteľne originálny. Je aj autorom opery *S Rozárkou* a *Zuzanka Hraškovie*. Operné námety pochádzajú predovšetkým z diel slovenskej klasiky.

Jozef Grešák patrí dnes k významným slovenským hudobným skladateľom 20. storočia. Aj keď pomerne dlho hľadal miesto v slovenskej hudbe, vytvorenými dielami sa pevne do jej radov vtesnal, pričom si jeho tvorba zachovala originálne rysy východoslovenského autora [chýba zdroj]. Výraznou zásluhou prvého šéfdirigenta Bystríka Režuchu je tu dodnes živé dielo Jozefa Grešáka, ktorý viacero diel venoval práve Štátnej filharmónii Košice (*Améby*, *Koncertná symfonietta*, *Zuzanka Hraškovie*, *Vokálna symfónia*).

### Opera

* *Zlatulienka*, s podtitulom *Príchod Slovákov*
* *Neprebudený* (vlastné libreto podľa rovnomennej poviedky M. Kukučína)
* *Zuzanka Hraškovie* (monodráma pre hlasy a orchester na text básne P.O. Hviezdoslava)
* *S Rozarkou* (vlastné libreto podľa rovnomennej novely Vincetna Šikulu)

### Iné

* *Améby* (predohra pre orchester)
* *Trio pre klavír, husle a violončelo*
* *Tri skladby pre klavír*
* *Slovenské ľudové balady*
* *Stretnutie na Ringstrasse*
* *Rotory II.* (pre veľký symfonický orchester)
* *Panychída* (pre soprán, tenor, miešaný zbor, na báseň J. Wolkra- Balada o neprebuzeném dítěti)

Zaujímavosti
------------

* meno tohto hudobného skladateľa nesie medzinárodný hudobný festival Organové dni Jozefa Grešáka v Bardejove

Autoritné údaje: * GND: 108116655X
* ISNI: 0000 0001 0952 0481
* LCCN: n79014185
* NK ČR: jo2002142502
* SNK: 168332
* VIAF: 7807364
* WorldCat: lccn-n79014185